Helpies vol gees vir Goue Liga
Ons is almal opgewonde oor ons jaarlikse Goue Liga-atletiekbyeenkoms wat volgende Vrydag by UJ plaasvind. Ons herinner u net weer daaraan dat dit 'n verpligte byeenkoms vir alle Helpies is.
Die byeenkoms begin om 14:00 en eindig om 22:00, waarna al die busse op hul roetes sal ry.
U is welkom om te kom inloer en 'n heerlike middag van uitmuntende atletiek te geniet.
Kragonderbrekings veroorsaak konsternasie in verkeer
Ons beleef tans uitdagings met die busvervoer soggens as gevolg van load shedding, verkeersligte wat uit is en ander onvoorsiene redes.
Neem asb. kennis dat ons nie die amptelike skooldag sal begin voordat elke leerder nie in die klaskamer teenwoordig is en rustig is nie – veral op Dinsdae en Donderdae wanneer leerders toetse skryf.
Indien 'n bus laat is, moet die leerders net geduldig by die busstop wag – dit is NIE nodig dat ouers hul kinders dan self skool toe bring nie. Ons sal voortaan ook per sms met die ouers van al die kinders by daardie spesifieke busstoppe kommunikeer.
Die volgende busse se opteltye is aangepas:
Boskruin – 06:00
HS Randburg – 06:20
Barry Hertzog – 06:30
Eagle Canyon – 06:00
BP Linden – 06:30
Swemmers vaar goed op eie bodem
Ons het op Woensdag 4 Februarie die Goue Liga-swemgala by ons skool aangebied. Dit was 'n opwindende middag, met puik slae in die swembad en geesdriftige Helpies op die pawiljoen.
Baie geluk aan ons swemspan wat 'n algehele tweedeplek uit agt sterk swemskole behaal het.
Wetenskaplikes in wording
Die graad 8's het in Fisiese Wetenskappe met praktiese ondersoeke begin, waartydens hulle sekere belangrike vaardighede aanleer en beoefen.
Gesonde leefstyl = gelukkige tieners
Volgens die Wêreldgesondheidsorganisasie (WGO) voldoen meer as 80% van tieners wêreldwyd nie aan die minimum vereistes vir daaglikse fisiese aktiwiteite nie (minstens 1 uur). Volgens die WGO moet volwassenes (18 – 64 jaar) minstens 150 minute matige of 75 minute intensiewe oefening weekliks doen.
In 'n studie onder 1.6 miljoen tieners (11 – 17 jaar) wêreldwyd is relevante data versamel en die uitslae is gepubliseer in die gesaghebbende mediese vaktydskrif The Lancet Child and Adolescent Health. "Gereelde oefening vir tieners hou lewenslange gesondheidsvoordele in," sê Dr Regina Guthold, studieleier van hierdie ondersoek.
Voordele van gereelde oefening sluit in:
Verbeterde kardiovaskulêre- en spierfiksheid
Om 'n gesonde leefstyl te kweek en te handhaaf, kan die volgende riglyne toegepas word deur die volwassenes in tieners se lewens:
Maak dit relevant: Jong mense dink oor die algemeen nie oor langtermyn doelwitte nie. Gesels oor korttermyn voordele en maak dit ook relevant ten opsigte van hul huidige leefstyl.
Vra i.p.v. beveel: Vra meer vrae as wat instruksies gegee word. Tieners koop makliker 'n konsep as hulle deel voel van die besluite of oplossing.
Bring humor in: Goeie gesondheid en 'n gesonde leefstyl is lewensnoodsaaklik, maar adolessente hou van vreugde, uitdagings en 'n veilige omgewing. Hou dit lig!
Respek: Adolessente sukkel met die oorgang tussen kindwees en volwassenheid. Deur hierdie proses met wedersydse respek te bestuur, ontwikkel hulle die nodige selfvertroue om gesonde keuses te maak.
Wees realisties: Soms moet ons net 'n tree terugstaan t.o.v. ons eie agenda van wat die beste is, en saamwerk aan 'n realistiese plan vir die kind.
Jong volwassenheid is gewoonlik 'n baie gesonde tydperk van 'n mens se lewe, maar dan moet die vaardighede om gesonde leefstylkeuses te maak, gedemonstreer en ingeoefen word.
Tennismeisies is tops
Beide ons A- en B-span het die afgelope week hul onderskeie afdelings gewen by die Tennis-interhoër. Wel gedaan, dames.
Tennisseuns skop seisoen goed af
Die Wimbledonspan het verlede week hul tennisseisoen goed afgeskop deur Linden 9 – 0 te klop. Baie geluk!
Aandag alle Alumni!
Registreer by die onderstaande skakel om seker te maak dat jy nie uitmis op enige info met betrekking tot ons Dis100-fees nie!